Source: http://birosag.hu/media/aktualis/nyitott-birosag-program-szolnoki-torvenyszeken
Timestamp: 2017-08-20 15:26:54
Document Index: 30967939

Matched Legal Cases: ['Bíróság ', 'BÍRÓSÁG\n', 'Bíróság ', 'Bíróság ', 'bíróság ', 'Bíróság ']

Nyitott Bíróság Program a Szolnoki Törvényszéken | BÍRÓSÁG
Nyitott Bíróság Program a Szolnoki Törvényszéken
2016. jún. 14. - 12:06, OBH-Sajto10
A Nyitott Bíróság Program keretében 2016. június 10-én a Szolnoki Széchenyi István Gimnázium 25 diákja és 2 pedagógusa a Szolnoki Törvényszék kollégiumi termében tartott igazságügyi osztályfőnöki órán, majd a Jász-Nagykun-Szolnok Megyei Büntetés-végrehajtási Intézetben börtönlátogatáson vett részt.
Az igazságügyi osztályfőnöki óra keretében Dr. Keszler Ágnes, a Szolnoki Járásbíróság bírája a fiatalok részére tartott előadása első szakaszában a hatalommegosztás elvéről, a hatalmi ágak elválasztásáról, a bírói függetlenségről, a bírói kinevezéshez szükséges feltételekről, a bírósági szervezetrendszer felépítéséről, valamint a büntető- és a polgári eljárás legfontosabb jellemzőiről beszélt. Ezt követően a büntetőeljárás szakaszait, a fiatalkorúak büntetőeljárásban betöltött lehetséges szerepeit és a fiatalkorúak által leggyakrabban elkövetett bűncselekménytípusokat mutatta be. Előadásában részletesen kitért a közösségi oldalak és fórumok problematikájára, arra, hogy mi osztható meg és mi nem ezeken az internetes felületeken. Ennek kapcsán bemutatta a személyiségi jogok polgári jogi védelmére vonatkozó legfontosabb szabályokat, külön kiemelve a személyiségi jogi perekben alkalmazandó jogkövetkezményeket. Előadása második szakaszában a bírósági közvetítésről, annak előnyeiről, a bírósági közvetítéssel rendezhető vitákról és a büntetőügyekben folytatható mediációról beszélt, míg végül az áldozatvédelemre és a jogsegélyre vonatkozó legfontosabb szabályokat mutatta be.
Az igazságügyi osztályfőnöki órát követően a diákok börtönlátogatáson vettek részt a törvényszék épületével szomszédos Jász-Nagykun-Szolnok Megyei Büntetés-végrehajtási Intézetben. A börtönlátogatás elején a fiatalok egy, a börtön működését, a tisztek feladatait és a börtön mindennapjait bemutató rövid filmet tekintettek meg, majd Kelemen Richárd büntetés-végrehajtási alezredes, biztonsági osztályvezető vezényletével a beszélőket, egy zárkát és a magánzárkát, valamint a felújított kultúrtermet és könyvtárat, végül egy, a kényszerítőeszközök használatát szemléltető bemutatót nézhettek meg.
A rendezvény jól szolgálta az Országos Bírósági Hivatal által 2012 novemberében meghirdetett Nyitott Bíróság Program célkitűzéseit: az állampolgárok igazságszolgáltatással és a bírósági szervezettel kapcsolatos ismereteinek bővítését, valamint a fiatalkorúak elkövetővé és áldozattá válásának megelőzését. Egyben ékes példája volt a társszervek közötti sikeres együttműködésnek.
Szolnok, 2016. június 10.